Brandweer steeds op toneel waar Jhb-brand smeul | Netwerk24
Brandweer steeds op toneel waar Jhb-brand smeul
Deur Kaydene Jordaan 07 September 2018 07:43
Die brand in ’n staatsgebou in die Johannesburgse middestad waarin drie brandbestryders dood is, is teen laat Donderdagaand geblus, maar smeul steeds.
’n Brandweerwa is steeds op toneel en brandbestryders hou ’n wakende oog oor die gebou, wat die kantore van die gesondheidsdepartement se regsdienste huisves.
Dié brand het Woensdagoggend begin woed. Drie brandbestryders is dood en talle ander beseer in die aanvanklike pogings om dit in bedwang te bring. Lae waterdruk op die hoër verdiepings het glo daartoe gelei dat die brand weer die oorhand gekry het. Verskeie brandbestryders moes uit die gebou gered word. Die brand het weer teen Donderdagoggend opgevlam en deur die hysbakskag na die onderste verdiepings versprei.
Nana Radebe, EMS-woordvoerder, sê brandbestryders het Donderdag omstreeks 23:00 die brand geblus, maar dat ’n brandweerwa steeds op die toneel is as voorsorgmaatreël.
@Netwerk24Berig Michael Sun, Johannesburg se burgemeesterskomiteelid vir openbare veiligheid oor die stand van nooddienste in die metro.@ugenvos pic.twitter.com/Uhl7u3wWHC
— Ügen Vos (@ugenvos) September 6, 2018
Meer oor: Jhb-Brand
Brand dalk sabotasie, sê LUR, premier
Kerse vir helde wat in brand omkom